Derek Ferguson, fostul fotbalist al lui Rangers, l-a îndemnat pe Gică Hagi să nu se mai implice în problemele lui Ianis. Fostul internațional scoțian traversează o situație similară cu cea a "Regelui" și este îndemnat să-l lase pe fiul său care evoluează la Bologna, în Serie A, să demonstreze pe teren.
Ianis Hagi nu a impresionat în acest sezon la Alaves. Fiul lui Gică Hagi a adunat 18 meciuri în La Liga, însă nu a reușit să contribuie decisiv la vreo reușită a ibericilor. Gică Hagi a sărit în apărarea fiului său și a pus în lumină momentele bune ale fotbalistului de 25 de ani.
Fostul internațional scoțian Derek Ferguson a reacționat după ce a auzit discursul lui Gică Hagi. Fostul mijlocaș central a venit cu sfaturi pentru managerul tehnic de la Farul, deoarece trece printr-o situație similară.
"Tot ce știu este că tatăl lui Ianis este foarte vocal. Chiar și în situația băiatului meu (n.r. – Lewis Ferguson, de la Bologna, 24 de ani) uneori mi se spune că este mai bine să stau mai retras, deoarece cel mai bun lucru este să îți lași copilul să demonstreze pe teren.
El nu a jucat fotbal prea mult la Alaves. Este un jucător talentat, dar nu sunt atât de sigur că ar fi stilul pe placul lui Philippe Clement (n.r. – antrenorul lui Rangers).
Am înțeles că Gheorghe Hagi își dorește tot ce este mai bun pentru băiatul lui, dar uneori cred că este mai bine să stea deoparte. Este cariera băiatului, care are acum 25 de ani, așa că nu mai este un copil. Este un tânăr matur, așa că lasă-l să ia decizii!", a declarat Derek Ferguson, potrivit Ibrox News.
Ianis Hagi este împrumutat de Rangers la Alaves până la finalul sezonului. Internaționalul român a fost titular în doar 6 meciuri din cele 26 în care a fost pe foaia de joc la Alaves. Fiul lui Gică Hagi se află în această perioadă în cantonamentul naționalei României pentru amicalele cu Irlanda de Nord (1-1) și Columbia (26 martie).
Gică Hagi i-a luat apărarea fiului său. Fostul "Decar de Aur" al României a scos în evidență aspectele pozitive din jocul lui Ianis Hagi. "Regele" a spus că mijlocașul ofensiv va reveni în vară la Rangers.
"Ianis vine după un an în care a fost accidentat. Înainte de noul an competițional, cu câteva zile înainte să se închidă perioada de transferuri, s-a întâmplat ceva la Rangers și a rămas surprins (n.r. – când a fost lăsat în afara lotului, în preliminariile Champions League)
A reacționat cât a putut în câteva zile, s-a dus în al doilea cel mai bun campionat din lume. A jucat în acest an competițional 21 de meciuri până în momentul de față. Țineți cont, după un an și ceva de accidentare, când multă lume nu mai credea.
A jucat anul ăsta, a apărut la echipa de club cât a putut. Cât a jucat titular, a jucat foarte bine din punctul meu de vedere. Chiar dacă nu are reușite sau nu s-a impus ca titular…
În septembrie, octombrie și noiembrie a fost la echipa națională. A lipsit în fiecare lună cel puțin 10 zile, fiind jucător nou. Așa că adaptarea lui a durat mai mult.
E într-un fotbal de elită, cel mai bun, cel mai creativ și tehnic din lume. A apărut de vreo 21 de ori, titular sau mai puțin. Nu e titular de drept, așa cum ne așteptam. Tot ce s-a zis în ziare de unii colegi ai dumneavoastră sunt doar răutăți, prostii, minciuni. S-a ajuns să se spună că Rangers nu-l vrea pe Ianis.
Ianis are contract cu Rangers, la vară revine acolo. A ieșit în sondaj, când s-a votat, că e dorit de toți. E jucătorul lui Rangers, nu îl salvează tata, între ghilimele. Nu se mai poate, îmi vine să râd când văd asta! Nici dacă vrem nu mai poate veni înapoi.
A ajuns la un nivel. Cred că nivelul lui Ianis este de primii 3 ai României ca experiență internațională. A jucat afară, a reușit afară, are meciuri în cupele europene.
A câștigat premiul de cel mai bun jucător și la noi în țară și afară! Sunt fapte, lucruri concrete. În toamnă, când a fost greu și presiune mare, a făcut diferența. A făcut diferența! A ieșit cel mai bun, jucătorul cu randamentul cel mai bun! Ce vreți mai mult ca să vă convingeți? Ce vreți mai mult de la un jucător care iubește România?
Vă amintesc că s-a calificat la seniori, s-a calificat de două ori la U21. În octombrie, toată toamna, a făcut diferența venind după un an de accidentare (n.r. – marcând golul victoriei în meciul decisiv cu Israel), au fost cuvintele lui Gică Hagi.